<classify> WAZAZI wanaohamia mashambani wakati wa msimu wa kilimo wametakiwa kuondoka na watoto wao ili kuwalinda na vitendo vya ukatili na mimba za utotoni.Akizungumza na gazeti hili mjini hapa juzi, Mtendaji wa Kijiji cha Mpwayungu, wilaya ya Chamwino, mkoani Dodoma, Selemani Kibakaya, alisema msimu wa kilimo unapoanza, baadhi ya wazazi wamekuwa na tabia ya kuhamia mashambani na kuacha watoto wao nyumbani bila uangalizi wowote.Alisema kaya nyingi zinaachwa zikiwa na watoto peke yao na hiyo inakuwa ni moja ya njia inayopelekea watoto wa kike kuingia kwenye vitendo vya ngono.Unaweza kukuta wazazi wameahamia mashambani wanawaacha watoto hawana unga wala mboga na kuanza kuhangaika kutafuta chakula, alisema.Kibakaya alisema wazazi wengine hukaa hata miezi mitatu mashambani jambo ambalo ni hatari, kwani watoto huachwa bila kuwa na ulinzi wowote. Alisema jukumu la malezi ni la wazazi, hivyo wanatakiwa kuhakikisha wanakuwa salama muda wote na si kuwaacha kwa kisingizio kuwa wanakwenda kufanya kazi.Tumeshawaambia wazazi kama wanahamia mashambani wafunge nyumba waondoke na watoto wao kwa usalama kwani hata mimba nyingi za utotoni hutokea wakati wa misimu ya kilimo, alisema.Mkazi wa kijiji cha Mpwayungu, Festo Mwilawi, alisema baadhi ya wazazi wamekuwa wakiacha watoto nyumbani na kuhamia mashambani jambo ambalo ni hatari kwa watoto hao.Watoto wengine wanaachwa bila kuwa na mahitaji ya msingi, jambo ambalo linawafanya kuhangaika ili kupata chochote na hivyo kuangukia mikononi mwa watu ambao baadae huwafanyia ukatili wa kingono.Baba na mama wanahamia shambani huku nyuma wanamuacha binti abaki na wadogo zake na wakati mwingine wanawaacha bila chakula, jambo hili ni hatari na tumekuwa tulikizungumza katika mikutano, tunataka wazazi wabadilike, alisema.Sheikh wa kijiji cha Mpwayungu, Nurdin Mbawala, aliwataka wazazi kutimiza wajibu wao katika malezi ya familia.  <topic>: KITAIFA 